Európának nem tetszik Wolfowitz
A Világbank igazgatótanácsának európai tagjai külön, az igazgatótanácson kívül is meg akarják hallgatni Paul Wolfowitzot, az Egyesült Államok jelöltjét a Világbank elnöki tisztére, ezzel is kifejezve jelenlegi ellenkezésüket és aggodalmaikat.
Erre az elhatározásra jutottak a részvényes országokat képviselő igazgatótanács európai tagjai, köztük Németország, Franciaország és Olaszország képviselői, amikor csütörtökön megvitatták Wolfowitz jelölését, írta a Reuters hírügynökség pénteken.
Wolfowitz jelölése azt az üzenetet közvetíti, hogy az Egyesült Államokat cseppet sem érdekli, mit gondol az egész világ – mondta egy európai forrás még szerdán, George W. Bush amerikai elnök választásának hallatán.
Paul Wolfowitz jelenleg védelmi miniszterhelyettes az amerikai kormányban. Az iraki háború egyik fő támogatója és tervezője volt, ezért a kongresszusi demokrata párti ellenzék nem kedveli, és rossz a híre Nyugat-Európában is, emlékeztetnek washingtoni megfigyelők. Az amerikai elnök a szerdai sajtóértekezletén azt mondta Wolfowitzról, hogy “érző szívű, becsületes ember”.
Bush jelöltje közben már megkezdte saját kampányát: telefonon felhívta az ír U2 rockegyüttes sztárját, Bonót aki világszerte népszerűsíti az Afrikának nyújtandó segélyek és az adósság-elengedés ügyét, és beszélt más külföldi vezetőkkel, bankemberekkel is, általában a szegénység csökkentésének támogatóival, mondta Wolfowitz személyes tanácsadója, Kevin Kellems hírügynökségeknek.
James Wolfensohn, a Világbank jelenlegi elnöke, második ötéves megbízatása lejártával, júniusban távozik a Világbank éléről. A két társintézmény közül a Világbank elnökét hagyományosan az Egyesült Államok jelöli, a Nemzetközi Valutaalap (IMF) vezérigazgatója pedig európai személyiség.
Öt évvel ezelőtt az amerikai kormány visszautasította az első számú európai jelölt, Caio Koch-Weser német pénzügyminiszter-helyettes kinevezését az IMF vezérigazgatójává. Ezután lett az IMF vezérigazgatója az ugyancsak német Horst Köhler, jelenleg már Németország államelnöke.
Belföld